
ГЛАВА 1
Агульныя палажэнні

1. Вучэбная праграма па вучэбным прадмеце «Беларуская мова» (далей – вучэбная праграма) прызначана для вывучэння вучэбнага прадмета «Беларуская мова» ў V класе ўстаноў адукацыі, якія рэалізуюць адукацыйныя праграмы агульнай сярэдняй адукацыі. Вучэбны прадмет «Беларуская мова» ўваходзіць у склад прадметнай галіны «Дзяржаўныя мовы».
Вучэбная праграма разлічана на 105 гадзін (3 гадзіны на тыдзень).
Пры рэалізацыі вучэбнай праграмы настаўнік мае права з улікам асаблівасцей арганізацыі адукацыйнага працэсу ва ўстанове адукацыі, вучэбна-пазнавальнай дзейнасці і пазнавальных магчымасцей вучняў змяняць колькасць вучэбных гадзін і паслядоўнасць вывучэння матэрыялу ў межах вучэбнага часу, прызначанага для засваення зместу тэм.
Аб’ектам вывучэння вучэбнага прадмета «Беларуская мова» ў V класе з’яўляецца мова ва ўсіх яе праяўленнях.
2. Мэта навучання беларускай мове на ІІ ступені агульнай сярэдняй адукацыі – развіццё сродкамі беларускай мовы інтэлектуальнай, духоўна-маральнай, камунікатыўнай культуры вучняў; фарміраванне ў вучняў сістэмы ведаў аб мове і маўленні, уменняў выкарыстання беларускай мовы ва ўсіх відах маўленчай дзейнасці (слуханне, гаварэнне, чытанне, пісьмо) і ў розных сферах яе прымянення; фарміраванне і развіццё кампетэнцый, неабходных для самарэалізацыі і развіцця асобы, фарміравання актыўнай грамадзянскай пазіцыі, уключанасці ў сацыяльныя працэсы, гатоўнасці да вырашэння праблем у розных жыццёвых сітуацыях.
3. Задачы вывучэння вучэбнага прадмета «Беларуская мова» на ІІ ступені агульнай сярэдняй адукацыі:
фарміраванне сродкамі беларускай мовы сістэмы агульначалавечых і нацыянальных ідэалаў, традыцый, звычаяў, каштоўнасцей беларускага народа, нормаў, якія рэгулююць паводзіны асобы ў грамадстве (сацыякультурная кампетэнцыя);
фарміраванне маўленчай культуры вучняў на аснове засваення мовы як формы выражэння нацыянальнай культуры, узаемасувязі мовы і гісторыі народа, нацыянальна-культурнай спецыфікі беларускай мовы; развіццё здольнасці карыстацца культуралагічнымі звесткамі для забеспячэння паўнавартаснай камунікацыі (лінгвакультуралагічная кампетэнцыя);
моўнае і маўленчае развіццё вучняў на аснове засваення ведаў аб сістэме беларускай мовы на ўсіх яе ўзроўнях (фанетычным, лексічным, граматычным); валоданне нормамі беларускай літаратурнай мовы (арфаэпічнымі, акцэнталагічнымі, лексічнымі, фразеалагічнымі, словаўтваральнымі, марфалагічнымі, сінтаксічнымі, арфаграфічнымі і пунктуацыйнымі), правіламі функцыянавання моўных сродкаў у маўленні, развіццё ўменняў карыстацца мовай у розных відах маўленчай дзейнасці (моўная і маўленчая кампетэнцыі);
фарміраванне і развіццё камунікатыўных уменняў ствараць выказванні розных тыпаў, стыляў і жанраў маўлення ў вуснай і пісьмовай форме на прапанаваную і самастойна выбраную тэму на аснове авалодання маўленчай тэорыяй і культурай маўлення, спосабамі перадачы думкі ў вуснай і пісьмовай формах (камунікатыўная кампетэнцыя);
фарміраванне сродкамі беларускай мовы ўніверсальных кампетэнцый, чытацкай, інфармацыйнай, мастацка-эстэтычнай і іншых відаў функцыянальнай адукаванасці. 
4. Прыярытэтныя віды функцыянальнай адукаванасці, якія фарміруюцца пры вывучэнні вучэбнага прадмета «Беларуская мова» на ІІ ступені агульнай сярэдняй адукацыі.
Чытацкая адукаванасць фарміруецца ў працэсе авалодання вучнямі рознымі відамі чытання (пошукавым, праглядавым, азнаямляльным, вывучальным) і аўдзіравання (выбарачным, азнаямляльным, дэталёвым); развіццё ўменняў адэкватна разумець інфармацыю вуснага і пісьмовага паведамлення (вызначэнне тэмы тэксту, асноўнай думкі, ключавых слоў і іншае), у адпаведнасці з камунікатыўнай задачай пераўтвараць, ацэньваць і выкарыстоўваць інфармацыю, атрыманую ў выніку чытання ці аўдзіравання.
Інфармацыйная адукаванасць фарміруецца ў працэсе развіцця ўменняў вызначаць мэту пошуку і крыніцы інфармацыі, фармуляваць дакладны запыт для пошуку інфармацыі, здабываць інфармацыю з розных крыніц (уключаючы сродкі і рэсурсы інтэрнэту), аналізаваць, ацэньваць яе дакладнасць, выкарыстоўваць інфармацыю для вырашэння вучэбных і жыццёвых задач; захоўваць патрабаванні інфармацыйнай бяспекі і маральна-этычных норм.
Мастацка-эстэтычная адукаванасць фарміруецца праз усведамленне эстэтычнай каштоўнасці беларускай мовы, багацця і выразнасці маўлення: знаёмства з выяўленчымі магчымасцямі моўных адзінак, назіранне за выкарыстаннем разнастайных моўных сродкаў у тэкстах розных стыляў і жанраў маўлення; выкарыстанне вобразна-выяўленчых сродкаў мовы ў вуснай і пісьмовай маўленчай дзейнасці.
5. Сродкамі беларускай мовы фарміруюцца наступныя ўніверсальныя кампетэнцыі:
кампетэнцыі грамадзянскасці – праз тэматычны адбор дыдактычнага матэрыялу, які спрыяе фарміраванню ў вучняў нацыянальнай ідэнтычнасці як грамадзяніна Рэспублікі Беларусь, пачуцця гонару за краіну, яе гісторыю і культуру, беражлівых і паважлівых адносін да беларускай мовы; забяспечвае далучэнне вучняў да агульначалавечых і нацыянальных каштоўнасцей; 
кампетэнцыі мыслення – праз мадэляванне вучэбна-пазнавальных задач для навучання аналізу і сінтэзу, класіфікацыі, інтэрпрэтацыі, параўнання і пераўтварэння моўных і тэкставых адзінак; стварэнне сітуацый для вырашэння задач камунікацыі ў працэсе маўленчых зносін; умоў для набыцця вопыту стварэння другасных і ўласных тэкстаў;
кампетэнцыі эмацыянальнай рэгуляцыі – праз уключэнне вучняў у інтэрактыўную вучэбна-пазнавальную дзейнасць, якая садзейнічае фарміраванню ў іх уменняў і навыкаў выкарыстоўваць моўныя і маўленчыя сродкі для перадачы сваіх пачуццяў, думак і патрэб, распазнаваць чужыя і рэгуляваць уласныя эмоцыі, разумець намеры, матывы субяседніка; праяўляць эмпатыю;
кампетэнцыі камунікацыі – праз уключэнне вучняў у камунікатыўную дзейнасць на беларускай мове для авалодання маналагічнай і дыялагічнай формамі маўлення, развіцця ўменняў выказваць і аргументаваць уласнае меркаванне ў вуснай і пісьмовай формах ў адпаведнасці з моўнымі і маўленчымі нормамі сучаснай беларускай літаратурнай мовы і правіламі маўленчых паводзін;
кампетэнцыі кааперацыі – праз арганізацыю групавых, калектыўных формаў вучэбна-пазнавальнай дзейнасці, якія спрыяюць праяўленню ініцыятывы, гатоўнасці вучняў да супрацоўніцтва і камунікацыі на беларускай мове ва ўмовах беларуска-рускага двухмоўя, здольнасці ацэньваць ступень уласнага ўкладу ў агульную справу пры вырашэнні моўных і камунікатыўных задач;
кампетэнцыі ўстойлівага асобаснага развіцця – праз стварэнне ўмоў для развіцця патрэбы ў авалоданні беларускай мовай як нацыянальнай мовай беларускага народа, інструментам для атрымання новых ведаў, самаразвіцця і самавызначэння ў сучасным полікультурным грамадстве; стварэнне камунікатыўных сітуацый для фарміравання культуры маўлення, пашырэння слоўнікавага запасу вучняў ва ўмовах беларуска-рускага двухмоўя; арганізацыю самастойнай работы з рознымі слоўнікамі, даведнікамі (у тым ліку ў сетцы інтэрнэт) для атрымання неабходнай інфармацыі.
Узровень авалодання вучнямі ўніверсальнымі кампетэнцыямі непасрэдна залежыць ад узроўню асваення прадметных кампетэнцый.
З улікам функцыянальных асаблівасцей мовы (паведамленне, зносіны, уздзеянне) моўная, маўленчая, камунікатыўная, лінгвакультуралагічная і сацыякультурная прадметныя кампетэнцыі з’яўляюцца састаўной часткай універсальных кампетэнцый і фарміруюцца тымі ж інструментамі камунікатыўна-дзейнаснага падыходу.
6. Спецыфіка вывучэння вучэбнага прадмета «Беларуская мова» на ІІ ступені агульнай сярэдняй адукацыі заключаецца ва ўсведамленні мовы як знакавай сістэмы, якая з’яўляецца асновай мыслення і чалавечых зносін; у выкарыстанні беларускай мовы як інструмента для выражэння думак і пачуццяў у пісьмовай і вуснай формах; у асэнсаванні беларускай мовы як нацыянальнай мовы беларускага народа і адной з дзяржаўных моў Рэспублікі Беларусь.
У аснове навучання беларускай мове закладзена арганізацыя маўленчай дзейнасці вучняў ва ўсіх яе відах, забяспечанасць набліжанасці навучальнага працэсу да рэальнага працэсу зносін з мэтай прымянення атрыманых ведаў і ўменняў ва ўласнай маўленчай практыцы. 
З мэтай фарміравання моўнай і маўленчай, камунікатыўнай, лінгвакультуралагічнай і сацыякультурнай кампетэнцый вучняў пры вывучэнні вучэбнага прадмета «Беларуская мова» аптымальнай з’яўляецца арганізацыя адукацыйнага працэсу на аснове спалучэння лінейна-апераджальнай і канцэнтрычнай пабудовы зместу. Лінейнасць забяспечвае паслядоўнае вывучэнне шматузроўневай сістэмы мовы, апярэджанне – паралельнае фарміраванне моўных, маўленчых і камунікатыўных уменняў, а ў спалучэнні з канцэнтрычнасцю – усведамленне моўных і маўленчых з’яў ва ўзаемасувязі і адначасовае фарміраванне і ўдасканаленне моўнай і маўленчай, камунікатыўнай, лінгвакультуралагічнай і сацыякультурнай кампетэнцый вучняў.
Змест навучання на II ступені агульнай сярэдняй адукацыі (V–IX класы) складаецца з дзвюх частак: падрыхтоўчай і асноўнай (сістэматычнай). Падрыхтоўчы курс у V класе ўключае два раздзелы: «Паўтарэнне вывучанага ў І–ІV класах» і «Сінтаксіс і пунктуацыя».
Правільна арганізаванае вывучэнне сінтаксісу і пунктуацыі ў V класе дазволіць стварыць трывалую метадычную аснову для паспяховага вывучэння марфалогіі на сінтаксічнай аснове (усведамленне сінтаксічнай функцыі часцін мовы) у V–IX класах.
Сістэматычны курс беларускай мовы ва ўстановах агульнай сярэдняй адукацыі («Фанетыка і арфаэпія. Графіка і арфаграфія», «Лексіка. Фразеалогія», «Склад слова. Словаўтварэнне і арфаграфія», «Марфалогія і арфаграфія», «Сінтаксіс і пунктуацыя») мае на мэце фарміраванне ў вучняў навуковага ўяўлення аб механізме мовы, яго элементах і ўзроўнях як аснове, на якой развіваецца лінгвістычнае мысленне вучняў, адбываецца станаўленне і развіццё іх моўных і маўленчых уменняў і навыкаў. 
Пры камунікатыўна накіраваным навучанні адукацыйная практыка патрабуе апісання мовы з арыентацыяй на тэкст, яго семантычны, лагічны і структурна-моўны ўзроўні. Веды аб сістэме мовы выпрацоўваюцца на матэрыяле тэксту ў форме паняццяў і спосабаў дзейнасці. Засваенне паняцця пра тэкст, яго жанрава-стылістычныя асаблівасці і фарміраванне правапісных навыкаў забяспечваюцца пры вывучэнні ўсіх раздзелаў і тэм, на ўсіх ступенях навучання. Праца па развіцці маўлення абавязкова арганізуецца на кожным уроку, пры вывучэнні ўсіх раздзелаў і тэм курса беларускай мовы.
Беларуская мова выступае таксама найважнейшым сродкам выхавання асобы, паколькі спрыяе ўзбагачэнню духоўнага свету вучняў, далучэнню іх да каштоўнасцей нацыянальнай і сусветнай культуры, з’яўляецца культурна-гістарычным асяроддзем, што фарміруе адукаванага, высокамаральнага чалавека, які паважае іншыя мовы і народы – носьбіты гэтых моў. Навучанне мове садзейнічае засваенню ведаў, норм і каштоўнасцей, якія рэгулююць узаемадзеянне асобы і соцыуму, і, як вынік, стварае ўмовы для сацыялізацыі вучняў, актыўнага ўключэння ў розныя сферы дзейнасці сучаснага грамадства (адукацыйную, культурную, эканамічную, палітычную і іншыя). 
Рэалізацыя выхаваўчага патэнцыялу вучэбнага прадмета патрабуе ўзмацнення ўвагі да зместу тэкстаў, якія выкарыстоўваюцца на ўроках беларускай мовы ў якасці дыдактычнага матэрыялу. Багатым выхаваўчым патэнцыялам валодаюць культуразнаўчыя тэксты, у якіх раскрываецца гісторыя, традыцыі, звычаі, рэаліі побыту беларускага народа, прыгажосць і непаўторнасць беларускай прыроды, гераічныя подзвігі і працоўныя дасягненні беларускага народа, расказваецца пра людзей, якія ўнеслі вялікі ўклад у развіццё і росквіт дзяржавы на розных этапах яе развіцця. Такія тэксты сваім зместам выхоўваюць у вучняў любоў і павагу да мовы, Радзімы, яе прыроды, спрыяюць фарміраванню нацыянальнай самасвядомасці, грамадзянскасці, патрыятызму, павагі да гістарычнага мінулага і сучаснага беларускага народа.
7. Рэкамендаваныя формы навучання і выхавання: франтальная, калектыўная, групавая, парная і індывідуальная. 
Рэкамендаваны метады навучання і выхавання, накіраваныя на актывізацыю самастойнай вучэбна-пазнавальнай дзейнасці вучняў: эўрыстычны метад, гульнявыя метады, метад праблемнага навучання, метад праектаў (даследаванняў), іншыя метады навучання і выхавання ў спалучэнні са слоўнымі, практычнымі і нагляднымі.
Выбар форм і метадаў навучання і выхавання вызначаецца настаўнікам самастойна на аснове мэт і задач вывучэння пэўнай тэмы, сфармуляваных у вучэбнай праграме патрабаванняў да вынікаў вучэбнай дзейнасці вучняў з улікам іх узроставых і індывідуальных асаблівасцей.
Рэкамендаваныя віды вучэбнай дзейнасці (вуснай і пісьмовай): маўленчая, камунікатыўная, пазнавальная, рэфлексіўна-рэгулятыўная, творчая.
8. Запланаваныя вынікі вывучэння вучэбнага прадмета «Беларуская мова» па завяршэнні навучання і выхавання на II ступені агульнай сярэдняй адукацыі.
8.1 Асобасныя вынікі.
Вучань:
усведамляе сябе грамадзянінам беларускай дзяржавы і грамадства, валодае пачуццём патрыятызму і грамадзянскай культурай, здольны ажыццяўляць камунікацыю на беларускай мове як адной з дзяржаўных моў Рэспублікі Беларусь; праяўляе паважлівыя і беражлівыя адносіны да беларускай мовы як культурна-гістарычнай і духоўнай спадчыны беларускага народа, асновы этнічнай самаідэнтыфікацыі;
праяўляе ўстойлівую цікавасць да авалодання беларускай мовай з мэтай набыцця ведаў, самаразвіцця і асобаснага самавызначэння, фарміравання сістэматызаванага ўяўлення аб свеце, грамадстве і чалавеку; выкарыстоўвае беларускую мову як сродак разумення культуры, традыцый і сістэмы каштоўнасцей беларускага народа; 
адэкватна выказвае свае пачуцці і эмоцыі ў вуснай і пісьмовай форме на беларускай мове ва ўмовах двухмоўя з улікам эмацыянальнага стану іншых людзей; рэгулюе свае маўленчыя паводзіны пры ўзнікненні супярэчнасцей і вырашэнні канфліктных сітуацый.
8.2. Метапрадметныя вынікі.
Вучань:
дэманструе ўменні вуснай і пісьмовай камунікацыі на беларускай мове ў адукацыйным працэсе і розных жыццёвых сітуацыях; пісьменна, лагічна і абгрунтавана выказвае свае меркаванні ў вуснай і пісьмовай формах у адпаведнасці з моўнымі і маўленчымі нормамі беларускай мовы і правіламі маўленчых паводзін; 
выкарыстоўвае розныя крыніцы інфармацыі на беларускай мове, ажыццяўляе пошук, ацэнку і інтэрпрэтацыю інфармацыі, пададзенай у розных фарматах; выкарыстоўвае вербальныя і невербальныя сродкі для выражэння ўласных думак у вучэбна-пазнавальнай дзейнасці і рэальнай жыццёвай сітуацыі;
ажыццяўляе эфектыўную камунікацыю на беларускай мове ў працэсе супрацоўніцтва ў адукацыйнай, грамадска-карыснай, вучэбна-даследчай, праектнай і іншых відах дзейнасці; ацэньвае ступень уласнага ўкладу ў агульную справу пры вырашэнні моўных і камунікатыўных задач.
8.3. Прадметныя адукацыйныя вынікі на II ступені агульнай сярэдняй адукацыі.
Вучань:
мае ўяўленне пра мову як знакавую сістэму і грамадскую з’яву, пра асноўныя функцыі мовы, пра ролю беларускай і рускай моў як дзяржаўных моў Рэспублікі Беларусь; усведамляе ролю мовы ў жыцці чалавека і грамадства; аперыруе ведамі аб сістэме беларускай мовы (фанетыка, арфаэпія, графіка і арфаграфія, лексіка, фразеалогія, склад слова і словаўтварэнне, марфалогія, сінтаксіс і пунктуацыя), базавымі моўнымі і маўленчымі паняццямі; тлумачыць значэнні агульнаўжывальных слоў, падбірае да іх сінонімы, антонімы; дзеліць словы на марфемы, падбірае аднакаранёвыя словы, вызначае спосаб утварэння слоў; правільна ўтварае формы слоў розных часцін мовы; вызначае будову сказа, выдзяляе граматычную аснову сказа; выдзяляе сэнсавыя сувязі паміж часткамі складаных сказаў; выконвае розныя віды моўных разбораў;
аналізуе тэксты розных тыпаў і стыляў маўлення, вызначае іх асноўныя прыметы, асаблівасці будовы і моўнага афармлення; дае характарыстыку маўленчай сітуацыі; вызначае сувязь паміж задачай тэксту, умовамі зносін і моўнымі сродкамі; выкарыстоўвае моўныя сродкі розных узроўняў моўнай сістэмы для перадачы ўласных думак у вуснай і пісьмовай формах ва ўсіх відах маўленчай дзейнасці (аўдзіраванне, гаварэнне, чытанне, пісьмо), усведамляе прыгажосць, мілагучнасць, выразнасць беларускай мовы; захоўвае нормы сучаснай беларускай літаратурнай мовы: арфаэпічныя, акцэнталагічныя, арфаграфічныя, лексічныя, фразеалагічныя, словаўтваральныя, марфалагічныя, сінтаксічныя, пунктуацыйныя; выяўляе парушэнні моўнай і маўленчай нормаў, выпраўляе іх; валодае культурай вуснага і пісьмовага маўлення, правіламі эфектыўных маўленчых зносін; 
пераказвае падрабязна, выбарачна, сцісла зыходны тэкст; выконвае пераклад з рускай на беларускую мову тэкстаў розных стыляў; збірае і сістэматызуе матэрыял для сачынення на пэўную тэму з улікам задумы, адрасата і сітуацыі зносін; складае вусныя і пісьмовыя звязныя выказванні розных тыпаў і стыляў маўлення ў залежнасці ад мэты, сферы і сітуацыі зносін; выбірае моўныя сродкі ў залежнасці ад маўленчай сітуацыі; выкарыстоўвае стылістычныя рэсурсы лексікі і фразеалогіі беларускай мовы ва ўласнай маўленчай дзейнасці пры стварэнні вусных і пісьмовых выказванняў;
усведамляе мову як феномен культуры; карыстаецца культуразнаўчымі звесткамі з мэтай забеспячэння паўнацэннай камунікацыі; валодае культурай маўленчых зносін з улікам нацыянальна-культурнай спецыфікі маўленчых паводзін і нормаў, якія рэгулююць паводзіны асобы ў грамадстве.

ЗМЕСТ ВУЧЭБНАГА ПРАДМЕТА. 
АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ
V клас
(105 гадзін на год, 3 гадзіны на тыдзень; 
з іх 16  гадзін – на кантрольныя і навучальныя пісьмовыя работы, на напісанне якіх адводзяцца асобныя ўрокі; 
2 гадзіны рэзервовыя)
 
	Змест вучэбнага прадмета


	Асноўныя вучэбныя дзеянні
	Асноўныя патрабаванні да вынікаў вучэбнай дзейнасці вучня

	1
	2
	4

	Мова – найважнейшы сродак зносін (1 гадзіна)

	Чалавек і мова. Камунікатыўная функцыя мовы
	Выяўленне функцый мовы ў творах вуснай народнай творчасці, выказваннях беларускіх пісьменнікаў пра родную мову, роднае слова;
чытанне і слуханне вучэбных тэкстаў, вызначэнне іх тэмы, адрасата і мэтанакіраванасці; 
падзел тэксту на часткі, падбор і запіс загалоўкаў да кожнай з іх, пераказ зместу тэксту з апорай на загалоўкі да частак, фармуляванне вываду пра іх ролю пры пераказе тэксту;
аналіз, інтэрпрэтацыя, параўнанне інфармацыі тэкстаў пра ролю мовы ў жыцці чалавека і выкарыстанне яе для стварэння ўласнага вуснага паведамлення на аналагічную тэму;
стварэнне вусных паведамленняў на аснове зместу тэкстаў і малюнкаў, сама- і ўзаемаацэнка выказванняў;
іншыя.

	Вучань:
усведамляе ролю мовы ў жыцці чалавека і грамадства, асэнсоўвае асноўную функцыю мовы як сродку камунікацыі;
выразна, у адпаведнасці з нормамі літаратурнага вымаўлення чытае тэксты, вызначае іх тэму і асноўную думку, адрасата і мэтанакіраванасць; дзеліць тэкст на часткі, падбірае загалоўкі да іх, пераказвае тэкст з апорай на загалоўкі, робіць вывад пра іх ролю пры пераказе тэкстаў;
стварае ўласныя вусныя выказванні на аснове зместу тэкстаў і малюнкаў, у тым ліку з апорай на інфармацыю параграфа; пісьменна, лагічна і абгрунтавана выкладае свае думкі ў вуснай форме пры пераказе і стварэнні ўласных тэкстаў; усвядомлена выкарыстоўвае моўныя і маўленчыя сродкі беларускай мовы ў адпаведнасці з асаблівасцямі выказвання (пераказ ці стварэнне ўласнага выказвання); адэкватна выказвае свае пачуцці і эмоцыі ў вуснай і пісьмовай формах; ацэньвае ўласнае і чужое маўленне.

	Маўленне (4 гадзіны)

	Вусная і пісьмовая формы маўлення. Віды маўленчай дзейнасці: слуханне, чытанне, гаварэнне, пісьмо. 
Умовы, неабходныя для ўспрымання і стварэння выказвання. Стылі маўлення: мэта і сфера выкарыстання.
Мастацкі, навуковы і гутарковы стылі маўлення: мэта, сфера выкарыстання, моўныя асаблівасці

	Чытанне тэкстаў, вызначэнне іх формы маўлення (вусная, пісьмовая) і відаў маўленчай дзейнасці (слуханне, чытанне, гаварэнне, пісьмо), уласцівых пэўным тэкстам; стылю, мэты і сферы выкарыстання; 
назіранне за тэматычна аднароднымі тэкстамі, вызначэнне іх тэмы, сферы выкарыстання, мэты напісання, фармуляванне вываду пра іх выкарыстанне ў залежнасці ад маўленчай сітуацыі; 
стварэнне паведамленняў на лінгвістычную тэму на аснове схем, табліц пра стылі маўлення, прыметы гутарковага, мастацкага і навуковага стыляў; 
удзел у дыялогах на побытавыя тэмы (просьба нешта зрабіць або абмяняцца думкамі пра што-небудзь і інш.) у адпаведнасці з маўленчай сітуацыяй, абгрунтаванне свайго выбару; ацэнка ўласнага і чужога маўлення з пункту погляду яго адпаведнасці камунікатыўным задачам і нормам сучаснай беларускай мовы; падрыхтоўка выказванняў (праца ў групах) у залежнасці ад маўленчай сітуацыі, аналіз іх зместу і моўных сродкаў; сама- і ўзаемаацэнка выказванняў; складанне невялікіх тэкстаў мастацкага, навуковага і гутарковага стыляў;
рашэнне арфаграфічных і пунктуацыйных задач,
іншыя.
	Вучань:
адрознівае вусную і пісьмовую формы маўлення; выяўляе прызначэнне тэкстаў, іх адрасата і мэтанакіраванасць, стыль маўлення (гутарковы, мастацкі, навуковы); усведамляе ўзаемасувязь паміж стылем маўлення і сферай, якую ён абслугоўвае; аналізуе тэматычна аднародныя тэксты, вызначае маўленчую сітуацыю, у якой кожны з іх выкарыстоўваецца;
прымае ўдзел у дыялогах на прапанаваную тэму, ацэньвае ўласнае і чужое маўленне; стварае лінгвістычныя паведамленні на аснове схем, табліц; складае ўласныя невялікія выказванні гутарковага, мастацкага і навуковага стыляў з выкарыстаннем інфармацыі з розных крыніц, у тым ліку пры працы ў групах; усвядомлена выкарыстоўвае моўныя і маўленчыя сродкі беларускай мовы пры ўдзеле ў дыялогу (ужыванне зваротаў ветлівасці і інш.) і працы ў групах.

	Паўтарэнне вывучанага ў I–IV класах (11 гадзін)

	Назоўнік. Род, лік, склон назоўнікаў. Змяненне назоўнікаў у адзіночным і множным ліках.
Прыметнік. Сувязь прыметніка з назоўнікам. Асаблівасці змянення прыметніка па родах, ліках і склонах.
Займеннік. Асабовыя займеннікі, іх змяненне.
Дзеяслоў. Неазначальная форма дзеяслова. Правапіс не з дзеясловамі. Часы дзеяслова. Змяненне дзеясловаў па асобах і ліках, правапіс канчаткаў. Змяненне дзеясловаў прошлага часу па родах, правапіс канчаткаў. 

	Выяўленне вывучаных часцін мовы ў сказах, тэкстах, вызначэнне іх граматычных прымет; 
параўнанне назоўнікаў, род і лік якіх у беларускай і рускай мовах не супадаюць; вызначэнне роду і ліку назоўнікаў, у тым ліку пры іх несупадзенні ў беларускай і рускай мовах; падбор да назоўнікаў прыметнікаў, параўнанне варыянтаў тэксту з прыметнікамі і без прыметнікаў, вызначэнне ролі прыметнікаў у стварэнні вобразнасці, эмацыянальнасці, выразнасці выказвання; дапасаванне прыметнікаў да назоўнікаў у патрэбным родзе, ліку і склоне; замена назоўнікаў у тэксце займеннікамі, вызначэнне іх ролі ў пазбяганні паўтораў; змяненне асабовых займеннікаў з апорай на табліцу; змяненне дзеясловаў па асобах і ліках, дзеясловаў прошлага часу па родах; 
складанне віншавальнага тэксту з выкарыстаннем формы займеннікаў (ты, вы, Вы), абгрунтаванне свайго выбару;
вызначэнне стылю тэксту і мэты перакладу; выяўленне моўных сродкаў, характэрных для гэтага стылю маўлення і асаблівасцей іх перадачы на беларускую мову; удзел у калектыўным вусным перакладзе апавядальнага тэксту з рускай мовы на беларускую, узаемаацэнка варыянтаў перакладу; выкананне пісьмовага перакладу тэксту, выяўленне адрозненняў у перадачы моўных сродкаў рускай і беларускай мовы; ацэнка выкананага перакладу;
складанне паведамленняў на лінгвістычную тэму пра вывучаныя часціны мовы, іх граматычныя прыметы, асаблівасці змянення на аснове табліц і схем; 
стварэнне ўласных вусных выказванняў (заканчэнне тэксту з ужываннем пэўнай формы дзеяслова ці асабовых займеннікаў; на аснове прыказкі з дзеясловам з часціцай не і інш.); сама- і ўзаемаацэнка выказванняў;
рашэнне арфаграфічных і пунктуацыйных задач, 
іншыя.
	Вучань:
распазнае часціны мовы (па агульным значэнні і пытанні); правільна вызначае род і лік назоўнікаў, у тым ліку пры іх несупадзенні ў беларускай і рускай мовах; падбірае прыметнікі да назоўнікаў, робіць вывад пра ролю прыметнікаў у тэкстах, дапасоўвае прыметнікі да назоўнікаў у патрэбным родзе, ліку і склоне; замяняе назоўнікі займеннікамі, робіць вывад пра іх ролю ў тэкстах; змяняе дзеясловы па асобах і ліках, дзеясловы прошлага часу па родах; 
складае віншавальны тэкст, выкарыстоўваючы патрэбную форму (формы) займенніка (ты, вы ці Вы) у залежнасці ад адрасата; абгрунтоўвае свой выбар; робіць вусны і пісьмовы пераклад апавядальнага тэксту з рускай мовы на беларускую, выяўляе адрозненні ў перадачы моўных сродкаў; ацэньвае выкананы пераклад; складае ўласныя вусныя выказванні, ужываючы правільныя формы вывучаных часцін мовы, з выкарыстаннем розных крыніц інфармацыі, у тым ліку паведамленні на лінгвістычныя тэмы; усвядомлена выкарыстоўвае моўныя і маўленчыя сродкі беларускай мовы пры іх стварэнні; адэкватна выказвае свае пачуцці і эмоцыі ў вуснай і пісьмовай формах; ацэньвае ўласнае і чужое маўленне;
рашае арфаграфічныя і пунктуацыйныя задачы.


	Тэкст 
(5 гадзін, з іх 1 гадзіна – на кантрольную пісьмовую работу)

	Тэкст. Прыметы тэксту: тэматычнае адзінства, паслядоўнасць, звязнасць (спосаб сувязі, сродкі сувязі). План тэксту.
Тыпы маўлення: апавяданне, апісанне, разважанне (прызначэнне і будова).
Кантрольны дыктант.

	Чытанне і слуханне тэкстаў, вызначэнне іх прымет (тэматычнае адзінства, паслядоўнасць, звязнасць), выяўленне спосабу і сродкаў сувязі сказаў у тэксце; вызначэнне тэмы і асноўнай думкі тэксту; падбор да тэксту загалоўка, які перадаваў бы яго тэму і/ці асноўную думку; рэдагаванне тэксту з заменай слоў іншымі моўнымі сродкамі (займеннікамі, сінонімамі); складанне плана, вусны і пісьмовы пераказ тэксту на аснове плана; складанне самастойнага тэксту з апорай на план;
аналіз тэкстаў, выяўленне ў іх асаблівасцей розных тыпаў маўлення (прызначэнне і будова); абгрунтаванне прыналежнасці тэксту да пэўнага тыпу маўлення; аналіз моўных сродкаў, характэрных для тэкстаў розных тыпаў маўлення, вызначэнне ролі дзеясловаў у тэкстах-апавяданнях, прыметнікаў – у тэкстах-апісаннях); складанне схем тэкстаў розных тыпаў маўлення; 
стварэнне вусных паведамленняў на лінгвістычную тэму (на аснове схем і табліц пра спосабы і сродкі сувязі сказаў у тэксце, тыпы маўлення);
складанне ўласных тэкстаў-апавяданняў, тэкстаў-апісанняў і тэкстаў-разважанняў;
рашэнне арфаграфічных і пунктуацыйных задач,
іншыя.

	Вучань:
усведамляе ролю моўных сродкаў у стварэнні тэкстаў пэўнага тыпу маўлення; характарызуе прыметы тэксту, вызначае яго тэму і асноўную думку, дае тэксту загаловак, які перадаваў бы яго тэму і/ці асноўную думку; адрознівае паслядоўны і паралельны спосабы сувязі, выяўляе сродкі сувязі сказаў у тэксце; рэдагуе тэксты, замяняючы непажаданы паўтор слоў займеннікамі, сінонімамі; складае план тэксту (пад кіраўніцтвам настаўніка);
адрознівае тэксты-апавяданні, тэксты-апісанні і тэксты-разважанні; абгрунтоўвае прыналежнасць тэксту да пэўнага тыпу маўлення; складае схемы тэкстаў у адпаведнасці з тыпам маўлення; дапаўняе тэкст пэўнага тыпу маўлення прапушчанай часткай; абгрунтоўвае ролю моўных сродкаў у тэкстах розных тыпаў маўлення; 
стварае лінгвістычныя паведамленні на аснове схем, табліц; пераказвае тэксты па прапанаваным плане; складае ўласныя тэксты розных тыпаў маўлення; пісьменна, лагічна і абгрунтавана выкладае свае думкі ў вуснай і пісьмовай формах пры стварэнні тэкстаў пэўнага тыпу маўлення; усвядомлена выкарыстоўвае моўныя і маўленчыя сродкі беларускай мовы ў адпаведнасці з асаблівасцямі пэўнага тыпу маўлення; адэкватна выказвае свае пачуцці і эмоцыі ў вуснай і пісьмовай формах;
рашае арфаграфічныя і пунктуацыйныя задачы.

	Сінтаксіс і пунктуацыя
(27 гадзін, з іх 5 гадзін – на кантрольную і навучальныя пісьмовыя работы)

	Словазлучэнне. Галоўнае і залежнае словы ў словазлучэнні.
Сказ як сінтаксічная адзінка. Апавядальныя, пытальныя і пабуджальныя сказы. Клічныя сказы. Знакі прыпынку ў канцы сказа (паўтарэнне).
Будова сказа. Галоўныя члены сказа: дзейнік і выказнік (паўтарэнне). Працяжнік паміж дзейнікам і выказнікам, якія выражаны назоўнікам.
Даданыя члены сказа: дапаўненне, азначэнне, акалічнасць. Неразвітыя і развітыя сказы.
Сказы з аднароднымі членамі (без злучнікаў і са злучнікамі, з абагульняльнымі словамі пры аднародных членах і без іх), знакі прыпынку.
Сказы са звароткамі, знакі прыпынку.
Складаныя сказы з двума галоўнымі членамі ў кожнай частцы. Коска паміж часткамі ў складаным сказе.
Простая мова. Дыялог.
Кантрольны дыктант.
Навучальнае сачыненне-апавяданне на аснове ўласных назіранняў.
Навучальны падрабязны пераказ тэксту (з выкарыстаннем апорных слоў і словазлучэнняў).

	Назіранне за функцыяй словазлучэння, выяўленне адрозненняў паміж словазлучэннем і словам; складанне словазлучэнняў з выбарам адпаведных па сэнсе слоў, стварэнне на іх аснове сказаў, тэкстаў;
выяўленне ў тэкстах галоўных і даданых членаў сказа, вызначэнне іх сэнсава-граматычнай ролі; разбор сказаў, тлумачэнне пастаноўкі працяжніка паміж дзейнікам і выказнікам;
чытанне тэкстаў, выяўленне сказаў, якія перадаюць запытанне, паведамленне, пабуджэнне да дзеяння, эмацыянальна афарбаваных сказаў, сказаў з аднароднымі членамі і звароткамі, складаных сказаў з двума галоўнымі членамі, сказаў з простай мовай, дыялогу; абгрунтаванне іх сэнсава-граматычнай і/або стылістычнай ролі ў маўленні; правільнае інтанаванне такіх сказаў, тлумачэнне пастаноўкі знакаў прыпынку ў іх;
перабудова неразвітых сказаў у развітыя, простых сказаў у складаныя, складаных – у простыя; складанне схем сказаў, складанне сказаў па схемах; вусны і пісьмовы сінтаксічны разбор словазлучэння, сказа;
складанне сказаў з аднароднымі членамі і звароткамі, складаных сказаў з двума галоўнымі членамі, сказаў з простай мовай, дыялогу, уключэнне іх у самастойныя вусныя і пісьмовыя выказванні; 
складанне дыялогаў-адказаў (праца ў парах) на просьбы, парады, прапановы; ацэнка ўласнага і чужога маўлення з пункту погляду яго адпаведнасці камунікатыўным задачам і нормам сучаснай беларускай мовы;
напісанне розных відаў дыктантаў (слоўнікавых, тлумачальных, папераджальных, кантрольнага); 
падрабязны пераказ тэксту; 
стварэнне тэксту-апавядання на аснове ўласных назіранняў;
рашэнне арфаграфічных і пунктуацыйных задач, 
іншыя.

	Вучань:
выдзяляе апорныя словы і словазлучэнні; дзеліць тэксты на сказы, вызначае тып сказаў (па мэце выказвання і інтанацыі); выяўляе галоўныя і даданыя члены сказа, ставіць да іх пытанні, абазначае графічна, вызначае часцінамоўную прыналежнасць; адрознівае развітыя і неразвітыя сказы, развівае сказы даданымі членамі ў адпаведнасці са стылем маўлення; абгрунтоўвае сэнсава-граматычную і/або стылістычную ролю даданых членаў у сказах, развітых і неразвітых сказаў, сказаў з аднароднымі членамі і звароткамі, складаных сказаў з двума галоўнымі членамі, сказаў з простай мовай і дыялогу ў маўленні; тлумачыць пастаноўку знакаў прыпынку ў іх, пастаноўку працяжніка паміж дзейнікам і выказнікам; правільна інтануе апавядальныя, пытальныя і пабуджальныя, клічныя сказы, простыя сказы, ускладненыя аднароднымі членамі і звароткамі, складаныя сказы з двума галоўнымі членамі, сказы з простай мовай і дыялог, ставіць знакі прыпынку ў адпаведнасці з вывучанымі правіламі; перабудоўвае неразвітыя сказы ў развітыя, простыя сказы ў складаныя, складаныя – у простыя; складае схемы сказаў, складае сказы паводле схем; выконвае вусны і пісьмовы сінтаксічны разбор словазлучэнняў і сказаў; 
складае розныя тыпы словазлучэнняў і сказаў (у тым ліку сказы з аднароднымі членамі і звароткамі, складаныя сказы, сказы з простай мовай, дыялогі); пісьменна, лагічна і абгрунтавана выкладае свае думкі ў вуснай і пісьмовай формах пры падрабязным пераказе мастацкіх тэкстаў, стварэнні тэксту-апавядання на аснове ўласных назіранняў, усвядомлена выкарыстоўвае моўныя і маўленчыя сродкі беларускай мовы ў адпаведнасці з камунікатыўнай задачай; прымае ўдзел у дыялогах: складае дыялогі-адказы на просьбы, прапановы, парады; адэкватна выказвае свае пачуцці і эмоцыі ў вуснай і пісьмовай формах; ацэньвае ўласнае і чужое маўленне;
рашае арфаграфічныя і пунктуацыйныя задачы.

	Фанетыка і арфаэпія. Графіка і арфаграфія
(33 гадзіны, з іх 6 гадзін – на кантрольную і навучальныя пісьмовыя работы)

	Гукі беларускай мовы. Літара як знак гука. Прызначэнне літар е, ё, ю, я, і.
Беларускі алфавіт. Назвы літар. Склад. Націск. Правілы пераносу слоў (паўтарэнне).
Галосныя гукі. Вымаўленне і правапіс галосных о, э, а; е, ё, я. Вымаўленне і правапіс спалучэнняў іё (ыё), ія (ыя), іе (ые) у запазычаных словах.
Зычныя гукі. Зычныя глухія, звонкія і санорныя; свісцячыя і шыпячыя; цвёрдыя, мяккія і зацвярдзелыя; іх вымаўленне і правапіс.
Мяккі знак і апостраф. Зычныя [д] – [дз’], [т] – [ц’], іх вымаўленне і правапіс. Правапіс у, ў.
Падоўжаныя зычныя, іх вымаўленне і правапіс.
Прыстаўныя зычныя і галосныя, іх правапіс.
Правапіс некаторых спалучэнняў зычных.
Навучальны падрабязны пераказ мастацкага тэксту.
Навучальнае сачыненне-апавяданне пра выпадак з жыцця.
Кантрольны падрабязны пераказ мастацкага тэксту.

	Гукавы запіс слоў, параўнанне і супастаўленне гукаў па сэнсаадрознівальнай ролі, спосабах утварэння; 
запіс слоў у алфавітным парадку; падзел слоў на склады і для пераносу; 
параўнанне літаратурнага і мясцовага вымаўлення некаторых слоў;
запіс слоў і пастаноўка націску з выкарыстаннем арфаграфічнага слоўніка, назіранне за сэнсаадрознівальнай роляй націску; 
гука-літарны аналіз слоў; фанетычны разбор слоў;
чытанне тэкстаў у адпаведнасці з нормамі літаратурнага вымаўлення, з захаваннем інтанацыі; 
чытанне і запіс пад дыктоўку слоў, словазлучэнняў, сказаў і тэкстаў з захаваннем арфаграфічных норм; 
падбор беларускіх адпаведнікаў да слоў, словазлучэнняў рускай мовы; пераклад сказаў, тэксту з рускай мовы на беларускую;
стварэнне паведамлення на лінгвістычную тэму на аснове табліц і схем, тэксту-апавядання пра выпадак з жыцця; 
напісанне дыктантаў розных відаў (слоўнікавы, тлумачальны, выбарачны, папераджальны, іншы);
вусны і пісьмовы падрабязны пераказ мастацкага тэксту; сама- і ўзаемаацэнка выказванняў;
рашэнне арфаграфічных і пунктуацыйных задач, 
іншыя.
	Вучань:
адрознівае гукі і літары; правільна вымаўляе гукі і перадае іх на пісьме; тлумачыць напісанні, карыстаецца арфаграфічным слоўнікам; робіць фанетычны разбор слоў; захоўвае інтанацыю пры чытанні, вызначае сродкі, з дапамогай якіх дасягаецца мілагучнасць маўлення; правільна піша словы з вывучанымі арфаграмамі; 
стварае лінгвістычныя паведамленні на аснове схем, табліц, уласныя тэксты; пісьменна, лагічна і абгрунтавана выкладае свае думкі ў вуснай і пісьмовай формах пры пераказе мастацкага тэксту, стварэнні тэксту-апавядання пра выпадак з жыцця, усвядомлена выкарыстоўвае моўныя і маўленчыя сродкі беларускай мовы ў адпаведнасці з камунікатыўнай задачай; адэкватна выказвае свае пачуцці і эмоцыі ў вуснай і пісьмовай формах; ацэньвае ўласнае і чужое маўленне;
рашае арфаграфічныя і пунктуацыйныя задачы.

	Лексіка. Фразеалогія
(19 гадзін, з іх 4 гадзіны – на кантрольную і навучальную пісьмовыя работы)

	Лексічнае значэнне слова. Адназначныя і мнагазначныя словы. Прамое і пераноснае значэнне слова. Сінонімы. Антонімы. Амонімы (азнаямленне).
Агульнаўжывальныя словы і словы абмежаванага ўжытку. Устарэлыя словы і неалагізмы.
Запазычаныя словы ў беларускай мове. 
Паняцце пра фразеалагізмы, роля фразеалагізмаў у маўленні.
Навучальнае сачыненне-апісанне на аснове апорных слоў (тэксту).
Кантрольны пераказ апавядальнага тэксту.

	Вызначэнне лексічнага значэння слоў у тэксце і па слоўніку; тлумачэнне значэння слоў; падбор слоў па лексічных значэннях; 
складанне і запіс словазлучэнняў з выкарыстаннем слоў у прамым і пераносным значэннях; 
падбор да слоў сінонімаў, антонімаў; тлумачэнне лексічнага значэння слоў-амонімаў, складанне і запіс сказаў з імі; 
параўнанне і супастаўленне агульнаўжывальных слоў са словамі абмежаванага ўжытку, дыялектнымі і запазычанымі словамі, неалагізмамі, гістарызмамі і архаізмамі; 
праца з тлумачальным, перакладным слоўнікамі (знаходжанне значэння незразумелых ці малазразумелых слоў, падбор з дапамогай руска-беларускага слоўніка неабходнага ў пэўным кантэксце адпаведніка); 
запіс фразеалагізмаў, прыказак, прымавак; тлумачэнне іх сэнсу;
складанне ўласных слоўнікавых артыкулаў, 
стварэнне вусных паведамленняў на лінгвістычную тэму (на аснове схем і табліц пра слоўнікавы склад беларускай мовы);
пераклад з рускай мовы на беларускую вучэбнага тэксту; 
пераказ апавядальнага тэксту;
стварэнне тэксту-апісання на аснове апорных слоў (тэксту), сама- і ўзаемаацэнка выказванняў;
рашэнне арфаграфічных і пунктуацыйных задач,
іншыя.
	Вучань:
вызначае лексічнае значэнне слова па слоўніку і ў тэксце; выяўляе адназначныя і мнагазначныя словы, адрознівае прамое і пераноснае значэнне слоў; выяўляе ў тэксце агульнаўжывальныя словы і словы абмежаванага ўжытку, запазычаныя словы, устарэлыя словы і неалагізмы; падбірае да слоў сінонімы і антонімы; выяўляе фразеалагізмы ў тэксце, тлумачыць іх значэнне, вызначае сінтаксічную ролю, ужывае ў маўленні; дарэчна выкарыстоўвае ў маўленні агульнаўжывальныя словы і словы абмежаванага ўжытку, запазычаныя словы, устарэлыя словы і неалагізмы; карыстаецца сінонімамі як сродкам сувязі сказаў у тэксце; карыстаецца тлумачальным, перакладным слоўнікамі;
стварае лінгвістычныя паведамленні на аснове схем, табліц, уласныя тэксты; пісьменна, лагічна і абгрунтавана выкладае свае думкі ў вуснай і пісьмовай формах пры перакладзе з рускай мовы на беларускую вучэбнага тэксту, пры складанні спісу фразеалагізмаў, прыказак і прымавак, пераказе апавядальнага тэксту, стварэнні тэксту-апісання на аснове апорных слоў (тэксту); усвядомлена выкарыстоўвае моўныя і маўленчыя сродкі беларускай мовы ў адпаведнасці з камунікатыўнай задачай; адэкватна выказвае свае пачуцці і эмоцыі ў вуснай і пісьмовай формах; ацэньвае ўласнае і чужое маўленне;
рашае арфаграфічныя і пунктуацыйныя задачы.

	Падагульненне і сістэматызацыя вывучанага за год
(3 гадзіны)

	Тэкст, тыпы маўлення. Асноўныя вывучаныя арфаграфічныя і пунктуацыйныя правілы
	Размяшчэнне сказаў (частак) у адпаведнасці з асноўнымі прыметамі тэксту; 
абгрунтаванне прыналежнасці тэксту да пэўнага тыпу і стылю маўлення; 
пабудова схем тыпаў маўлення;
вымаўленне, напісанне і ўжыванне слоў з захаваннем асноўных моўных норм беларускай літаратурнай мовы; 
выяўленне і выпраўленне парушэнняў моўных норм; 
вызначэнне лексічнага значэння слоў; 
падбор сінонімаў і антонімаў да слоў, тлумачэнне арфаграм і пунктаграм у словах; 
складанне сказаў (тэкстаў) у адпаведнасці з прапанаванай маўленчай сітуацыяй, сама- і ўзаемаацэнка выказванняў;
рашэнне арфаграфічных і пунктуацыйных задач,
іншыя.
	Вучань:
размяшчае сказы (часткі) з захаваннем асноўных прымет тэксту і пэўнага тыпу маўлення; складае схемы тыпаў маўлення; абгрунтоўвае прыналежнасць тэксту да пэўнага тыпу і стылю маўлення; падбірае сінонімы і антонімы да слоў; выяўляе і выпраўляе парушэнні норм сучаснай беларускай літаратурнай мовы; тлумачыць напісанне слоў і пастаноўку знакаў прыпынку ў сказах; 
стварае вусныя і пісьмовыя выказванні розных тыпаў і стыляў маўлення ў адпаведнасці з прапанаванай маўленчай сітуацыяй; усвядомлена выкарыстоўвае моўныя і маўленчыя сродкі беларускай мовы ў адпаведнасці з камунікатыўнай задачай; адэкватна выказвае свае пачуцці і эмоцыі ў вуснай і пісьмовай формах; ацэньвае ўласнае і чужое маўленне;
рашае арфаграфічныя і пунктуацыйныя задачы.



